text:
og
 b)
 afgørelser truffet af og procedurer anvendt af dens tilsynsorgan er upartiske, jf. dog partens love og forskrifter.
 UNDERAFDELING 4
 Telekommunikationstjenester
 ARTIKEL 8.41
 Anvendelsesområde
 1. I denne underafdeling fastlægges principperne for de reguleringsmæssige rammer for alle telekommunikationstjenesteydelser, og den finder anvendelse på foranstaltninger, der træffes af parterne, og som påvirker handel med telekommunikationstjenester, der består i overføring af signaler, herunder bl.a. transmission af video- og lydsignaler (uanset type af protokoller og teknologier, der anvendes) via offentlige telekommunikationsnet.
 2. Denne underafdeling finder ikke anvendelse på foranstaltninger, der påvirker:
 a)
 radio- og tv-spredningstjenester som defineret i hver parts love og forskrifter, og
 b)
 tjenester, der består i tilrådighedsstillelse af eller udøvelse af redaktionel kontrol over indhold fremført via telekommunikationsnet og -tjenester.
 3. Uanset stk. 2, litra a), betragtes en leverandør af radio- og tv-spredningstjenester som en leverandør af offentlige telekommunikationstjenesteydelser og dennes netværk som offentlige telekommunikationsnet, når og i det omfang, at sådanne netværk også anvendes til levering af offentlige telekommunikationstjenesteydelser.
 4. Intet i denne afdeling må fortolkes således, at det pålægger en part:
 a)
 at tillade en tjenesteyder fra den anden part at oprette, konstruere, erhverve, lease, drive eller levere andre telekommunikationsnet eller -tjenester end dem, som er foreskrevet i denne aftale, eller
 b)
 at oprette, konstruere, erhverve, lease, drive eller levere telekommunikationsnet eller -tjenester, der ikke tilbydes offentligheden generelt, eller at forpligte en tjenesteyder, som er omfattet af dens lovgivning, til at gøre dette.
 ARTIKEL 8.42
 Definitioner
 Med henblik på denne underafdeling forstås ved:
 a)
 »tilhørende faciliteter«: tjenester og infrastrukturer, der er forbundet med offentlige telekommunikationsnet eller -tjenester, der er nødvendige for levering af tjenester via disse net eller tjenester, såsom bygninger (herunder adgange og ledningsnet), kabelkanaler, skabe samt master og antenner
 b)
 »omkostningsorienteret«: baseret på omkostninger og kan omfatte en rimelig fortjeneste og bero på forskellige omkostningsmetoder for forskellige faciliteter eller tjenester
 c)
 »slutbruger«: en endelig forbruger af eller abonnent på offentlige telekommunikationsnet eller -tjenesteydelser, herunder en tjenesteyder, som ikke er en leverandør af offentlige telekommunikationsnet eller -tjenesteydelser
 d)
 »væsentlige faciliteter«: faciliteter i forbindelse med offentlige telekommunikationsnet og -tjenesteydelser, som:
 i)
 udelukkende eller fortrinsvis stilles til rådighed af en enkelt eller et begrænset antal leverandører, og
 ii)
 ikke økonomisk eller teknisk set kan erstattes med henblik på levering af en tjenesteydelse
 e)
 »sammenkobling«: forbindelse (52) med leverandører, der stiller offentlige telekommunikationsnet eller -tjenesteydelser til rådighed, således at en leverandørs brugere kan kommunikere med en anden leverandørs brugere eller få adgang til tjenesteydelser leveret af en leverandør, som har adgang til nettet
 f)
 »international roamingtjeneste«: en kommerciel mobiltjeneste, der leveres i henhold til en forretningsaftale mellem leverandører af offentlige telekommunikationstjenesteydelser, der gør det muligt for en slutbruger at benytte sin mobiltelefon eller andre anordninger til stemme-, data- eller meddelelsestjenester, mens han befinder sig uden for det område, hvor slutbrugerens hjemlands offentlige telekommunikationsnet dækker
 g)
 »lejede kredsløb«: telekommunikationsfaciliteter mellem to eller flere udpegede punkter, der er reserveret til dedikeret brug af eller adgang til en bestemt bruger, uanset den anvendte teknologi
 h)
 »storleverandør« en leverandør, som materielt kan påvirke betingelserne


text:
for deltagelse med udgangspunkt i priser og forsyning på det relevante marked for offentlige telekommunikationstjenester som følge af:
 i)
 sin kontrol over væsentlige faciliteter, eller
 ii)
 udnyttelse af sin markedsstilling
 i)
 »ikkeforskelsbehandlende«: en behandling, der ikke er mindre gunstig end den, der under tilsvarende omstændigheder indrømmes andre tjenesteydere og brugere af tilsvarende offentlige telekommunikationsnet eller -tjenesteydelser
 j)
 »nummerportabilitet«: det forhold, at en slutbruger af offentlige telekommunikationstjenester kan beholde de samme telefonnumre på samme sted uden forringelse af kvalitet eller pålidelighed, når vedkommende skifter mellem samme kategori af leverandører af tilsvarende offentlige telekommunikationstjenester
 k)
 »offentligt telekommunikationsnet«: den offentlige telekommunikationsinfrastruktur, der muliggør telekommunikation mellem og blandt bestemte nettermineringspunkter
 l)
 »offentlig telekommunikationstjeneste« enhver telekommunikationstjeneste, der udbydes til offentligheden i almindelighed, og som bl.a. kan omfatte telegraf-, telefon-, telex- og datatransmission, der typisk involverer transmission af kundeleveret information mellem to eller flere punkter uden end-to-end-ændringer i formen eller indholdet af kundens information
 m)
 »reguleringsmyndighed«: det eller de organer i en part, der er ansvarlige for regulering på telekommunikationsområdet
 n)
 »telekommunikation«: afsendelse og modtagelse af signaler trådbunden, via radiosignaler eller optiske signaler eller med andre elektromagnetiske midler, og
 o)
 »brugere«: slutbrugere eller leverandører af offentlige telekommunikationsnet eller -tjenesteydelser, der er forbrugere af eller abonnenter på offentlige telekommunikationsnet eller -tjenesteydelser.
 ARTIKEL 8.43
 Tilgange til regulering
 1. Parterne anerkender værdien af konkurrenceprægede markeder med henblik på at levere en bred vifte af valgmuligheder i udbuddet af teletjenester og fremme forbrugernes velfærd, og at økonomisk regulering muligvis ikke er nødvendig, hvis der er en effektiv konkurrence. I overensstemmelse hermed anerkender parterne, at reguleringsbehov og tilgange til regulering er forskellige fra marked til marked, og at en part kan bestemme, hvordan den skal gennemføre sine forpligtelser i henhold til denne underafdeling.
 2. I denne forbindelse anerkender parterne, at en part kan:
 a)
 gribe til direkte regulering for at foregribe et problem, som den pågældende part forventer, at der kan opstå, eller for at løse et problem, der allerede er opstået på markedet, eller
 b)
 forlade sig på markedskræfterne, navnlig med hensyn til markedssegmenter, der er konkurrencedygtige, eller som har lave adgangsbarrierer, såsom tjenesteydelser leveret af leverandører af telekommunikationstjenester, som ikke ejer netfaciliteter.
 3. Det præciseres, at en part, der afholder sig fra at regulere i overensstemmelse med stk. 2, litra b), fortsat er undergivet forpligtelserne i denne underafdeling. Intet i denne artikel er til hinder for, at en part anvender regulering på telekommunikationstjenester.
 ARTIKEL 8.44
 Adgang og anvendelse
 1. Hver part sikrer, at en tjenesteyder fra den anden part gives adgang til og mulighed for at anvende offentlige telekommunikationsnet og -tjenesteydelser på vilkår og betingelser, som er rimelige, ikkeforskelsbehandlende og ikke ugunstigere end dem, som leverandøren af disse offentlige telekommunikationsnet og -tjenesteydelser giver for sine egne tilsvarende tjenesteydelser under tilsvarende omstændigheder. Denne forpligtelse finder bl.a. anvendelse på stk. 2-6.
 2. Hver part sikrer, at leverandører af tjenesteydelser fra den anden part har adgang til og mulighed for at anvende alle offentlige telekommunikationsnet eller -tjenesteydelser, der tilbydes inden for eller på tværs af førstnævnte parts grænser, herunder private leasede kredsløb,

type: contracts

jurisdiction: EU


text:
og sikrer med henblik herpå og i henhold til stk. 5 og 6, at sådanne tjenesteydere tillades:
 a)
 at købe eller lease og tilslutte terminaler eller andet udstyr, der har grænseflade til nettet, og som er nødvendigt for at levere deres tjenesteydelser
 b)
 at forbinde private leasede eller ejede kredsløb med offentlige telekommunikationsnet og -tjenesteydelser eller med kredsløb leaset eller ejet af andre tjenesteydere, og
 c)
 at benytte betjeningsprotokoller efter deres eget valg ved levering af enhver tjenesteydelse bortset fra som nødvendigt for at sikre, at telekommunikationsnet og -tjenester er tilgængelige for den almindelige offentlighed.
 3. Parterne sikrer, at tjenesteydere fra den anden part kan anvende offentlige telekommunikationsnet og -tjenesteydelser til fremsendelse af oplysninger på deres område og på tværs af deres grænser, herunder sådanne tjenesteyderes virksomhedsinterne kommunikation, og til at få adgang til oplysninger, der er indeholdt i databaser eller på anden måde lagret i maskinlæsbar form på den ene eller den anden parts område eller på et andet WTO-medlems område.
 4. Uanset stk. 3 kan en part træffe sådanne foranstaltninger, som er nødvendige for at sikre budskabers sikkerhed og fortrolighed, forudsat at sådanne foranstaltninger ikke anvendes på en måde, der vil udgøre et middel til tilfældig eller uberettiget forskelsbehandling eller en skjult begrænsning på handelen med tjenesteydelser.
 5. Hver part skal sikre, at der ikke stilles andre betingelser for adgang til og anvendelse af offentlige telekommunikationsnet og -tjenesteydelser end dem, der er nødvendige for:
 a)
 at varetage det ansvar for offentlige tjenester, der påhviler leverandører af offentlige telekommunikationsnet og -tjenesteydelser, især deres evne til at gøre deres net eller tjenester tilgængelige for offentligheden i almindelighed, eller
 b)
 at beskytte offentlige telekommunikationsnets eller -tjenesteydelsers tekniske integritet.
 6. Under forudsætning af, at de opfylder kriterierne i stk. 5, kan betingelserne for adgang til og anvendelse af offentlige telekommunikationsnet og -tjenesteydelser omfatte:
 a)
 begrænsninger af videresalg eller delt anvendelse af disse tjenesteydelser
 b)
 et krav om at benytte specificerede tekniske grænseflader, herunder grænsefladeprotokoller, til indbyrdes forbindelse med offentlige telekommunikationsnet og -tjenesteydelser
 c)
 om nødvendigt krav om indbyrdes driftsoverensstemmelse mellem offentlige telekommunikationstjenester og tilskyndelse til opnåelse af de mål, der er fastsat i artikel 8.55
 d)
 typegodkendelse af terminaler eller andet udstyr, der har grænseflader med det offentlige telekommunikationsnet, og tekniske krav vedrørende tilslutningen af sådant udstyr til sådanne net
 e)
 begrænsninger for forbindelse mellem private leasede eller ejede kredsløb og offentlige telekommunikationsnet og -tjenesteydelser eller med kredsløb leaset eller ejet af andre tjenesteydere, eller
 f)
 anmeldelse, tilladelse, registrering og godkendelse.
 ARTIKEL 8.45
 Nummerportabilitet
 Hver part sikrer, at leverandører af offentlige telekommunikationstjenester på deres område rettidigt og på rimelige vilkår og betingelser tilbyder nummerportabilitet for mobiltjenester og andre af den pågældende part udpegede tjenester.
 ARTIKEL 8.46
 Videresalg
 Hvis en part kræver, at en leverandør af offentlige telekommunikationstjenester tilbyder sine offentlige telekommunikationstjenester til videresalg, skal den pågældende part sikre, at leverandøren ikke stiller urimelige eller forskelsbehandlende betingelser eller begrænsninger for videresalg af sine offentlige telekommunikationstjenester.
 ARTIKEL 8.47
 Muliggørelse af anvendelse af netfaciliteter og sammenkobling
 1. Parterne anerkender, at muliggørelse af anvendelsen af netfaciliteter


text:
(53) og sammenkobling i princippet bør aftales på grundlag af kommercielle forhandlinger mellem leverandørerne af de offentlige telekommunikationsnet eller -tjenesteydelser.
 2. Hver part sikrer, at leverandører af offentlige telekommunikationsnet eller -tjenesteydelser på dens område, har ret og, hvis en leverandør af offentlige telekommunikationsnet eller -tjenester fra den anden part anmoder herom, en forpligtelse til at forhandle om sammenkobling med henblik på levering af offentlige telekommunikationsnet eller -tjenesteydelser. Hver part giver sin reguleringsmyndighed beføjelse til om nødvendigt at kræve, at en leverandør af offentlige telekommunikationsnet eller -tjenesteydelser muliggør sammenkobling med leverandører af offentlige telekommunikationsnet eller -tjenesteydelser fra den anden part.
 3. En part ikke må indføre eller opretholde en foranstaltning, der pålægger leverandører af offentlige telekommunikationsnet eller -tjenesteydelser, der muliggør brug af netfaciliteter eller sammenkobling, at tilbyde forskellige vilkår og betingelser til forskellige leverandører for tilsvarende tjenesteydelser eller indfører forpligtelser, der ikke er forbundet med de tjenester, der ydes.
 ARTIKEL 8.48
 Forpligtelser vedrørende storleverandører
 1. Hver part indfører eller opretholder passende foranstaltninger med henblik på at forhindre leverandører, som alene eller sammen udgør en storleverandør, i at påbegynde eller fortsætte med konkurrencebegrænsende praksis. Konkurrencebegrænsende praksis er navnlig:
 a)
 konkurrencebegrænsende krydssubsidiering
 b)
 udnyttelse af oplysninger fra konkurrenter til konkurrencebegrænsende formål, og
 c)
 undladelse af rettidigt at stille tekniske oplysninger om væsentlige faciliteter og kommercielt relevante oplysninger til rådighed for andre tjenesteydere, som har brug for disse oplysninger for at kunne levere tjenesteydelser.
 2. Hver part giver sin reguleringsmyndighed beføjelser til om nødvendigt at kræve, at store leverandører på deres område indrømmer leverandører af offentlige telekommunikationsnet eller -tjenesteydelser fra den anden part en behandling, der ikke er mindre gunstig end den, den pågældende storleverandør under tilsvarende omstændigheder indrømmer sine datterselskaber eller tilknyttede selskaber med hensyn til:
 a)
 tilgængelighed af, levering af, takster for og kvalitet af tilsvarende telekommunikationstjenester, og
 b)
 tilgængelighed af tekniske grænseflader, som er nødvendige for sammenkobling.
 3. Hver part sikrer, at storleverandører på deres område tilbyder sammenkobling med leverandører af offentlige telekommunikationsnet eller -tjenesteydelser fra den anden part ved ethvert teknisk realisabelt punkt i den pågældende storleverandørs net, og at den pågældende store leverandør bevilger denne sammenkobling:
 a)
 i henhold til vilkår, betingelser (herunder hvad angår tekniske standarder, specifikationer, kvalitet og vedligeholdelse) samt til takster, som er ikkeforskelsbehandlende og ikke er mindre gunstige end dem, der er fastsat for dens egne tilsvarende tjenester under tilsvarende omstændigheder, og af en kvalitet, der ikke er ringere end den, der tilbydes i forbindelse med den pågældende leverandørs egne tilsvarende tjenester, til ikkeassocierede tjenesteleverandører eller til datterselskaber eller andre tilknyttede selskaber
 b)
 rettidigt på vilkår og betingelser (bl.a. hvad angår tekniske standarder, specifikationer, kvalitet og vedligeholdelse) samt til omkostningsorienterede takster, som er gennemsigtige og rimelige under hensyntagen til de økonomiske muligheder og tilstrækkeligt ubundtede til, at leverandørerne ikke er nødt til at betale for netkomponenter eller -faciliteter, som ikke er nødvendige for at kunne levere tjenesteydelsen, og
 c)
 efter anmodning ved yderligere punkter end de nettermineringspunkter, der tilbydes hovedparten af brugerne, mod betaling af gebyrer, der afspejler omkostningerne ved oprettelsen af de nødvendige yderligere


text:
faciliteter.
 4. Hver part sikrer, at storleverandører på deres område tilbyder leverandører af offentlige telekommunikationsnet eller -tjenesteydelser fra den anden part mulighed for at sammenkoble deres faciliteter og udstyr med en storleverandør gennem:
 a)
 et standardtilbud på sammenkobling eller et andet referencetilbud på sammenkobling indeholdende de takster, vilkår og betingelser, som den store leverandør generelt tilbyder leverandører af offentlige telekommunikationsnet eller -tjenesteydelser, eller
 b)
 de vilkår og betingelser, der er knyttet til en sammenkoblingsaftale, der er i kraft.
 5. Hver part sikrer, at de relevante procedurer for sammenkobling med storleverandører på deres område, offentliggøres.
 6. Parterne sikrer, at storleverandører på deres område offentliggør deres sammenkoblingsaftaler eller et standardtilbud på sammenkobling.
 7. Parterne sikrer, at storleverandører på deres område, der får oplysninger fra en anden leverandør af offentlige telekommunikationsnet eller -tjenesteydelser under processen med at forhandle ordninger om, og som følge af, brugen af netfaciliteterne eller sammenkoblingen, udelukkende anvende disse oplysninger til det formål, hvortil de er givet, og til enhver tid respekterer, at de oplysninger, der fremsendes eller opbevares, skal behandles fortroligt.
 8. Hver part sikrer, at storleverandører på deres område muliggør brugen af netfaciliteter, som bl.a. kan omfatte netværkselementer og tilhørende faciliteter, for leverandører af offentlige telekommunikationsnet eller -tjenesteydelser fra den anden part på vilkår og betingelser (herunder hvad angår tekniske standarder, specifikationer, kvalitet og vedligeholdelse), der er gennemsigtige, rimelige, ikkeforskelsbehandlende (herunder med hensyn til rettidighed) og ikke er mindre gunstige end dem, de giver deres egne tjenester under tilsvarende omstændigheder (54).
 ARTIKEL 8.49
 Reguleringsmyndighed
 1. Hver part sikrer, at dens reguleringsmyndighed er retligt adskilt og funktionelt uafhængig (55) af enhver leverandør af telekommunikationstjenester, telekommunikationsnet eller telekommunikationsnetudstyr.
 2. En part, som bevarer ejerskab til eller kontrol over en leverandør af offentlige telekommunikationsnet eller -tjenesteydelser, skal sikre, at der er reel strukturel adskillelse mellem myndighedernes tilsynsfunktion og aktiviteter, der er knyttet til ejerskab eller kontrol.
 3. Hver part giver sin reguleringsmyndighed beføjelser til at regulere telekommunikationssektoren og til at udføre de opgaver, der pålægges den, herunder håndhævelse af foranstaltninger vedrørende forpligtelserne i denne underafdeling. De opgaver, der skal udføres af reguleringsmyndigheden, offentliggøres lettilgængeligt og klart.
 4. Hver part sikrer, at reguleringsmyndighedens afgørelser og de procedurer, den anvender, er upartiske over for alle markedsdeltagere.
 5. Hver part sikrer, at dens reguleringsmyndighed udfører sine opgaver på en gennemsigtig måde og så vidt muligt uden unødigt ophold.
 6. Hver part giver sin reguleringsmyndighed beføjelser til at anmode leverandører af telekommunikationsnet og -tjenesteydelser alle de oplysninger, herunder økonomiske oplysninger, der er nødvendige for, at den kan udføre sine opgaver i overensstemmelse med denne underafdeling. Reguleringsmyndigheden må ikke anmode om flere oplysninger end dem, der er nødvendige for at udføre dens opgaver, og skal behandle oplysningerne fra disse leverandører i overensstemmelse med den pågældende parts love og forskrifter vedrørende fortrolig behandling af forretningsoplysninger.
 ARTIKEL 8.50
 Forsyningspligtydelser
 1. Parterne kan hver især fastlægge den form for forsyningspligtydelser, de ønsker at opretholde. Disse ydelser vil ikke uden videre blive betragtet som konkurrencebegrænsende, forudsat at de forvaltes på en gennemsigtig, objektiv, ikkeforskelsbehandlende og konkurrencemæssigt neutral måde og ikke


text:
udgør en større byrde end nødvendigt i betragtning af den form for forsyningspligtydelser, parten har fastlagt.
 2. Alle leverandører af telekommunikationstjenester bør være berettigede til at varetage forsyningspligten. Leverandører af forsyningspligtydelser udpeges ved hjælp af en gennemsigtig, ikkeforskelsbehandlende og ikke unødigt byrdefulde ordning.
 3. En parts reguleringsmyndighed kan bestemme, hvorvidt der skal indføres en ordning med kompensation for nettoomkostningerne for de leverandører, der udpeges til at varetage forsyningspligten, under hensyntagen til eventuelle markedsfordele, der tilfalder dem, eller med fordeling af nettoomkostningerne i forbindelse med forsyningspligtydelserne.
 ARTIKEL 8.51
 Tilladelse til levering af telekommunikationsnet og -tjenester
 1. Hver part tillader tilrådighedsstillelse af telekommunikationsnet eller -tjenester, i det omfang det er muligt efter simpel underretning eller registrering, uden at der kræves en forudgående, udtrykkelig afgørelse truffet af partens reguleringsmyndighed. De rettigheder og forpligtelser, der opstår i medfør af en sådan tilladelse, offentliggøres i en lettilgængelig form.
 2. En part kan om nødvendigt kræve licens for brugsretten til radiofrekvenser og numre, navnlig med henblik på at:
 a)
 undgå skadelig interferens
 b)
 sikre tjenesters tekniske kvalitet, og
 c)
 sikre effektiv udnyttelse af frekvenserne.
 3. Hvis en part kræver en licens, offentliggør den:
 a)
 alle betingelser for opnåelse af licens og den normale og rimelige frist for behandling af en licensansøgning, og
 b)
 vilkår og betingelser for individuelle licenser.
 4. Hver part underretter ansøgeren om resultatet af dennes ansøgning uden unødigt ophold, efter at der er truffet afgørelse om licensen. Hvis der træffes afgørelse om at afvise en ansøgning eller inddrage en tilladelse, skal hver part, i princippet skriftligt, efter anmodning meddele ansøgeren begrundelsen for afvisningen eller tilbagekaldelsen. I så fald skal ansøgeren have mulighed for at henvende sig til en klageinstans som omhandlet i artikel 8.54.
 5. Hver part sikrer, at alle administrative gebyrer, der pålægges leverandører af telekommunikationsnet eller -tjenester er objektive, gennemsigtige og står i rimeligt forhold til dens reguleringsmyndigheds administrative omkostninger. Disse administrationsomkostninger omfatter ikke betalinger for rettigheder til brug af knappe ressourcer og ej heller obligatoriske bidrag til forsyningspligtydelser.
 ARTIKEL 8.52
 Tildeling og anvendelse af knappe ressourcer
 1. Hver part gennemfører alle procedurer for tildeling og anvendelse af knappe ressourcer, der vedrører telekommunikation, herunder frekvenser, numre og adgangsrettigheder, på en åben, objektiv, rettidig, gennemsigtig, ikkeforskelsbehandlende og ikke unødvendigt byrdefuld måde.
 2. Hver part skal gøre den nuværende allokering af frekvensbånd offentligt tilgængelig, men er ikke forpligtet til at forelægge detaljerede oplysninger om frekvenser, der er allokeret til særlige statslige anvendelser.
 3. En parts foranstaltninger vedrørende allokering og tildeling af frekvenser samt frekvensforvaltning er ikke foranstaltninger, som i sig selv er uforenelige med artikel 8.7 og 8.15. Hver part bibeholder således retten til at fastlægge og anvende deres egne politikker for forvaltning af frekvenser, som påvirker antallet af leverandører af offentlige telekommunikationstjenester, forudsat at det sker på en måde, der er forenelig med denne aftales øvrige bestemmelser. Denne ret omfatter evnen til at allokere frekvensbånd under hensyn til eksisterende og fremtidige behov og frekvensressourcer.
 ARTIKEL 8.53
 Gennemsigtighed
 Hver part skal sikre, at dens foranstaltninger vedrørende adgang til og anvendelse af offentlige telekommunikationsnet


text:
og -tjenesteydelser offentliggøres, herunder også foranstaltninger vedrørende:
 a)
 takster og andre betingelser og vilkår for tjenester
 b)
 specifikationer for tekniske grænseflader
 c)
 organer, der er ansvarlige for udarbejdelse, ændring og vedtagelse af standarder, der påvirker adgangen til og anvendelsen
 d)
 betingelser for tilslutning af terminaler eller andet udstyr til det offentlige telekommunikationsnet, og
 e)
 eventuelle krav om anmeldelse, godkendelse, registrering eller licens.
 ARTIKEL 8.54
 Bilæggelse af tvister på telekommunikationsområdet
 1. Hver part sikrer, i overensstemmelse med sine love og forskrifter, at leverandører af offentlige telekommunikationsnet eller -tjenesteydelser fra den anden part rettidigt kan henvende sig til førstnævnte parts reguleringsmyndighed for at bilægge tvister vedrørende rettigheder og forpligtelser for leverandører, der følger af denne underafdeling. I sådanne tilfælde tilstræber reguleringsmyndigheden at udstede en bindende afgørelse, alt efter hvad der er relevant, med henblik på at bilægge tvisten uden unødigt ophold.
 2. Hvis reguleringsmyndigheden afviser at træffe foranstaltninger på grundlag af en anmodning om bilæggelse af en tvist, redegør den efter anmodning og inden for en rimelig frist for sin afgørelse.
 3. Reguleringsmyndigheden offentliggør afgørelsen om tvistens bilæggelse i overensstemmelse med partens love og forskrifter og under hensyntagen til kravet om fortrolig behandling af forretningshemmeligheder.
 4. Hver part sikrer, at en leverandør af offentlige telekommunikationsnet eller -tjenesteydelser, som har lidt skade som følge af en afgørelse truffet af dens forvaltningsmyndighed, kan få afgørelsen prøvet af enten reguleringsmyndigheden eller en uafhængig klageinstans, der kan være en retslig myndighed.
 5. Hver part sikrer, at en leverandør af offentlige telekommunikationsnet eller -tjenesteydelser, der berøres af en afgørelse truffet af dens forvaltningsmyndighed eller uafhængige klageinstans, hvis sidstnævnte ikke er en retslig myndighed, kan få den pågældende afgørelse prøvet yderligere af en uafhængig retslig myndighed, undtagen hvis leverandøren har accepteret en procedure, hvor reguleringsmyndigheden eller den uafhængige klageinstans udsteder en endelig afgørelse i overensstemmelse med den pågældende parts love og forskrifter.
 6. En part må ikke tillade, at en anmodning om fornyet prøvelse ved en klageinstans eller en retslig myndighed lægges til grund for manglende efterlevelse af reguleringsmyndighedens afgørelse, medmindre den relevante klageinstans eller retslige myndighed tilbageholder, suspenderer eller ophæver en sådan afgørelse.
 7. Proceduren i stk. 1-3 hindrer ikke nogen af de berørte parter i at indbringe sagen for de retslige myndigheder.
 ARTIKEL 8.55
 Forhold til internationale organisationer
 Parterne erkender betydningen af internationale standarder for global kompatibilitet og indbyrdes driftsoverensstemmelse mellem telekommunikationsnet og -tjenester og vil fremme sådanne standarder gennem arbejdet i relevante internationale organer, herunder Den Internationale Telekommunikationsunion og Den Internationale Standardiseringsorganisation.
 ARTIKEL 8.56
 Fortrolig behandling af oplysninger
 Hver part sikrer telekommunikationshemmeligheden ved brug af offentlige telekommunikationsnet og -tjenester, både for så vidt angår selve kommunikationen og de dermed forbundne trafikdata, uden at begrænse handelen med tjenesteydelser.
 ARTIKEL 8.57
 International roaming (56)
 1. Hver part bestræber sig på at samarbejde om at fremme gennemsigtige og rimelige takster for internationale roamingtjenester med henblik på at fremme væksten i handelen mellem parterne og at forbedre forbrugernes velfærd.
 2. Hver part kan vælge at tage skridt til at øge gennemsigtigheden og konkurrencen med hensyn til internationale roamingtakster for


text:
mobiltelefoni og teknologiske alternativer til roamingtjenester, som f.eks.:
 a)
 sikring af, at oplysninger vedrørende detailtakster er let tilgængelige for forbrugerne, og
 b)
 minimering af hindringerne for udnyttelsen af teknologiske alternativer til roaming, hvor forbrugerne, når de besøger den ene parts område fra den anden parts område, kan få adgang til telekommunikationstjenester ved hjælp af en anordning efter eget valg.
 3. Hver part opfordrer leverandører af offentlige telekommunikationstjenester på dens område til at offentliggøre oplysninger om detailtakster for internationale roamingtjenester for taletelefoni, data og sms'er, som tilbydes deres slutbrugere, når de besøger den anden parts område.
 4. Intet i denne artikel forpligter en part til at regulere takster eller vilkår for internationale roamingtjenester.
 UNDERAFDELING 5
 Finansielle tjenesteydelser
 ARTIKEL 8.58
 Anvendelsesområde
 1. Denne underafdeling finder anvendelse på foranstaltninger, der træffes af en part, og som påvirker handelen med finansielle tjenesteydelser.
 2. Med henblik på artikel 8.2, litra r), i denne underafdeling forstås ved »tjenesteydelser, der leveres under udøvelse af offentlig myndighed« følgende:
 a)
 aktiviteter, der gennemføres af en centralbank eller monetær myndighed eller enhver anden offentlig enhed som led i penge- eller valutakurspolitikker
 b)
 aktiviteter, der udgør en del af en lovmæssig ordning for social sikkerhed eller offentlige pensionsplaner, og
 c)
 andre aktiviteter, der udøves af en offentlig enhed for statens regning eller med dens garanti eller under anvendelse af partens eller dens offentlige enheders finansielle midler.
 3. Med henblik på artikel 8.2, litra r), i denne underafdeling, hvis en part tillader, at dets leverandører af finansielle tjenesteydelser i konkurrence med en offentlig enhed eller en leverandør af finansielle tjenesteydelser udfører nogen af de aktiviteter, der er omhandlet i stk. 2, litra b) eller c), omfatter »tjenesteydelser« sådanne aktiviteter.
 4. Artikel 8.2, litra s), finder ikke anvendelse på tjenesteydelser, der er omfattet af denne underafdeling.
 ARTIKEL 8.59
 Definitioner
 Med henblik på dette kapitel forstås ved:
 a)
 »finansiel tjenesteydelse«: enhver tjenesteydelse af finansiel art, der tilbydes af en leverandør af finansielle tjenesteydelser fra/i en part; finansielle tjenesteydelser omfatter al forsikring og alle forsikringsrelaterede tjenesteydelser samt alle bankmæssige og andre finansielle tjenesteydelser (undtagen forsikring), og finansielle tjenesteydelser omfatter følgende aktiviteter:
 i)
 forsikring og forsikringsrelaterede tjenesteydelser:
 A)
 direkte forsikring (herunder coassurance):
 1)
 livsforsikring, og
 2)
 skadesforsikring
 B)
 genforsikring og retrocession
 C)
 forsikringsformidling, f.eks. via mægler eller agent, og
 D)
 tjenesteydelser i tilknytning til forsikring, f.eks. rådgivning, aktuarbistand, risikovurdering og skadebehandling, og
 ii)
 banktjenesteydelser og andre finansielle tjenesteydelser (undtagen forsikring):
 A)
 modtagelse af indskud eller andre tilbagebetalingspligtige midler fra offentligheden
 B)
 långivning af alle typer, herunder forbrugslån, realkredit, factoring og finansiering af handelsmæssige transaktioner
 C)
 finansiel leasing
 D)
 alle betalings- og pengeoverførselstjenesteydelser, herunder kredit- og betalingskort, rejsechecks og bankveksler
 E)
 garantier og forpligtelser
 F)
 handel for egen eller kunders regning på børsen, OTC-markedet eller på en anden af følgende måder:
 1)
 pengemarkedspapirer (herunder checks, pengesedler og indskudsbeviser)
 2)
 udenlandsk valuta
 3)
 derivater, herunder, men ikke alene, futures og optioner
 4)
 valutakurs- og renteinstrumenter, herunder produkter såsom swaps og aftaler om fremtidig rentesikring
 5)
 omsættelige værdipapirer, og
 6)
 andre omsættelige papirer og finansielle aktiver, herunder guldbarrer
 G)


text:
deltagelse i emissioner af enhver art af værdipapirer, herunder emissionsgaranti og placering som agent, såvel offentligt som privat, og levering af tjenesteydelser i tilknytning til sådanne emissioner
 H)
 »money broking«
 I)
 forvaltning af aktiver såsom likviditets- og porteføljeforvaltning, alle former for kollektiv investeringspleje, administration af pensionsfonde, forvaring og forvaltning af betroede midler
 J)
 afregning og clearing i forbindelse med finansielle aktiver, herunder værdipapirer, derivater og andre omsætningspapirer
 K)
 tilvejebringelse og videregivelse af finansielle oplysninger samt finansiel databehandling og relateret programmel fra leverandører af andre finansielle tjenesteydelser, og
 L)
 rådgivning og formidling samt andre finansielle tjenesteydelser i forbindelse med de under litra A)-K) nævnte aktiviteter, herunder kreditvurdering og -analyse, undersøgelser og rådgivning i tilknytning til investeringer og porteføljer, rådgivning om opkøb og selskabsomstrukturering og -strategi
 b)
 »leverandør af finansielle tjenesteydelser/finansiel tjenesteyder«: enhver fysisk eller juridisk person i en part, der søger at levere eller leverer finansielle tjenesteydelser, men omfatter ikke offentlige enheder
 c)
 »ny finansiel tjenesteydelse«: en tjenesteydelse af finansiel art, herunder tjenesteydelser vedrørende eksisterende og nye produkter eller den måde, hvorpå produktet leveres, som ingen anden leverandør af finansielle tjenesteydelser leverer på en parts område, men som leveres på den anden parts område
 d)
 »postforsikringsselskab«: en enhed, der tegner og sælger forsikringer til offentligheden, og som er ejet eller kontrolleret, direkte eller indirekte, af en postvirksomhed i en part
 e)
 »offentlig enhed«:
 i)
 en regering, centralbank eller monetær myndighed i en part, eller en enhed ejet eller kontrolleret af en part, der hovedsagelig beskæftiger sig med at gennemføre statslige funktioner eller aktiviteter med statsligt formål, men herunder ikke en enhed, der hovedsagelig beskæftiger sig med at levere finansielle tjenesteydelser på kommercielle vilkår, eller
 ii)
 en privat enhed, som udfører funktioner, der normalt udføres af en centralbank eller monetær myndighed, når den udfører disse funktioner, og
 f)
 »selvregulerende organisation«: et ikkestatsligt organ, herunder værdipapir- eller terminsbørser eller -markeder, et clearingsagentur eller en anden organisation eller sammenslutning, der udøver beføjelser til at regulere eller føre tilsyn med finansielle tjenesteydere ved en parts delegation.
 ARTIKEL 8.60
 Nye finansielle tjenesteydelser på en parts område
 1. En part tillader leverandører af finansielle tjenesteydelser fra den anden part, der er etableret på dens område, at tilbyde enhver form for nye finansielle tjenesteydelser på sit område.
 2. Uanset artikel 8.7, litra b), kan en part bestemme den retlige form, gennem hvilken den nye finansielle tjenesteydelse må leveres, og kan kræve, at der skal indhentes tilladelse til levering af tjenesteydelsen. Hvis en part kræver en tilladelse, kan den afvise at give tilladelsen af forsigtighedshensyn, men ikke udelukkende med den begrundelse, at tjenesteydelsen ikke leveres af en leverandør af finansielle tjenesteydelser på dens område.
 ARTIKEL 8.61
 Betalings- og clearingsystemer
 Parterne indrømmer på vilkårene og betingelserne for national behandling leverandører af finansielle tjenesteydelser fra den anden part, som er etableret på deres område, adgang til betalings- og clearingsystemer, der drives af offentlige enheder, og til offentlige finansierings- og genfinansieringsfaciliteter, der er til rådighed som led i den normale forretningsgang. Denne artikel har ikke til formål at give adgang til partens


text:
faciliteter med hensyn til långiver i sidste instans.
 ARTIKEL 8.62
 Selvregulerende organisationer
 Hvis en part kræver medlemskab af eller deltagelse i eller adgang til en selvregulerende organisation, for at leverandører af finansielle tjenesteydelser fra den anden part kan levere finansielle tjenesteydelser på lige fod med den pågældende parts leverandører af finansielle tjenesteydelser, eller hvis den pågældende part direkte eller indirekte giver den selvregulerende organisation privilegier eller fordele i forbindelse med leveringen af finansielle tjenesteydelser, sikrer den pågældende part, at den selvregulerende organisation overholder forpligtelserne i artikel 8.8.
 ARTIKEL 8.63
 Informationsoverførsel og informationsbehandling
 1. En part må ikke træffe foranstaltninger, som hindrer informationsoverførsel eller behandling af finansiel information, herunder elektronisk dataoverførsel, eller som med forbehold af importregler, der er forenelige med internationale aftaler, forhindrer overførsel af udstyr, for så vidt en sådan informationsoverførsel, en sådan behandling af finansiel information eller sådant udstyr er nødvendigt til en finansiel tjenesteyders normale forretningsvirksomhed.
 2. Intet i stk. 1 begrænser en parts ret til at beskytte personlige data, privatlivets fred, privat bogholderi og private regnskaber, så længe denne ret ikke benyttes til at omgå afdeling B til D og denne underafdeling.
 ARTIKEL 8.64
 Effektiv og gennemsigtig regulering
 1. Hvis en part kræver en licens til levering af en finansiel tjenesteydelse, skal den offentliggøre kravene og procedurerne for en sådan licens.
 2. Hvis en part har brug for yderligere oplysninger fra ansøgeren for at behandle dennes ansøgning, underretter den uden unødigt ophold ansøgeren herom.
 3. En part bestræber sig på at sikre, at regler med almen gyldighed vedtaget eller opretholdt af selvregulerende organisationer på den pågældende parts område straks offentliggøres eller på anden måde stilles til rådighed, således at interesserede personer kan blive bekendt med dem.
 ARTIKEL 8.65
 Tilsynsklausul
 1. Intet i denne aftale forhindrer en part i at indføre eller opretholde foranstaltninger af forsigtighedshensyn, herunder f.eks.:
 a)
 beskyttelse af investorer, indskydere, forsikringstagere eller personer, over for hvem en leverandør af finansielle tjenesteydelser har en tillidsforpligtelse, eller
 b)
 sikring af deres finansielle systems integritet og stabilitet.
 2. Hvis sådanne foranstaltninger ikke er i overensstemmelse med denne aftale, må de ikke anvendes som middel til at omgå en parts forpligtelser i henhold til denne aftale.
 3. Intet i denne aftale skal fortolkes således, at en part tvinges til at videregive oplysninger om enkeltkunders forhold og regnskaber eller fortrolige eller retsbeskyttede oplysninger, som er i offentlige organers besiddelse.
 ARTIKEL 8.66
 Postforsikringsselskabers levering af forsikringstjenesteydelser
 1. Denne artikel fastsætter bestemmelser, der finder anvendelse, hvis en part tillader sine postforsikringsselskaber at tegne og levere direkte forsikringstjenesteydelser til den brede offentlighed. De tjenesteydelser, der er dækket af denne artikel, omfatter ikke levering af forsikringstjenesteydelser vedrørende indsamling, transport og omdeling af breve og pakker udført af en parts postforsikringsselskab.
 2. En part må ikke indføre eller opretholde en foranstaltning, der skaber konkurrencevilkår, som er mere gunstige for et postforsikringsselskab med hensyn til levering af de forsikringstjenesteydelser, der er omhandlet i stk. 1, i forhold til en privat leverandør af lignende forsikringstjenesteydelser på dens marked, herunder ved:
 a)
 at pålægge mere byrdefulde betingelser


text:
på en privat leverandørs licens til at levere forsikringstjenesteyder end de betingelser, som parten pålægger et postforsikringsselskab ved levering af tilsvarende tjenesteydelser, eller
 b)
 at stille en distributionskanal for salget af forsikringsydelser til rådighed for et postforsikringsselskab på vilkår og betingelser, der er mere gunstige end dem, der gælder for private leverandører af lignende tjenesteydelser.
 3. For så vidt angår et postforsikringsselskabs levering af de i stk. 1 omhandlede forsikringstjenesteydelser, skal en part anvende de samme regler og håndhævelsesaktiviteter, som den anvender for private leverandørers levering af lignende forsikringstjenesteydelser.
 4. Ved gennemførelsen af forpligtelserne i henhold til stk. 3 skal en part kræve, at et postforsikringsselskab, der leverer de i stk. 1 omhandlede forsikringstjenesteydelser, offentliggør en årlig finansieringsoversigt for leveringen af disse tjenesteydelser. Oversigten skal have den detaljeringsgrad og opfylde de revisionsstandarder, der kræves i henhold til almindeligt anerkendte regnskabs- og revisionsprincipper, internationalt anerkendte regnskabs- og revisionsstandarder eller tilsvarende regler, som på den pågældende parts område anvendes på børsnoterede private virksomheder, der leverer tilsvarende tjenesteydelser.
 5. Stk. 1-4 finder ikke anvendelse på et postforsikringsselskab på en parts område:
 a)
 som en part hverken ejer eller kontrollerer direkte eller indirekte, så længe den pågældende part ikke opretholder nogen fordel, som ændrer konkurrencevilkårene til fordel for postforsikringsselskabet i forbindelse med levering af forsikringstjenesteydelser i forhold til en privat leverandør af lignende forsikringstjenesteydelser på sit marked, eller
 b)
 hvis salg af direkte livsforsikring og skadesforsikring indgået af postforsikringsselskabet ikke tegner sig for mere end 10 procent af de samlede årlige præmieindtægter fra henholdsvis livsforsikring og skadesforsikring på partens marked.
 ARTIKEL 8.67
 Reguleringssamarbejde om finansiel regulering
 Parterne fremmer reguleringssamarbejde om finansiel regulering i overensstemmelse med bilag 8-A.
 UNDERAFDELING 6
 Internationale søtransporttjenesteydelser
 ARTIKEL 8.68
 Anvendelsesområde og definitioner
 1. I denne underafdeling fastsættes principperne for de reguleringsmæssige rammer for levering af internationale søtransporttjenesteydelser i henhold til afdeling B til D i dette kapitel, og den finder anvendelse på foranstaltninger truffet af en part, som påvirker handel med internationale søtransporttjenesteydelser.
 2. Med henblik på dette kapitel forstås ved:
 a)
 »tjenesteydelser vedrørende containerterminaler og oplagring«: aktiviteter, der består i at oplagre containere såvel i havne som inde i landet med henblik på at fylde eller tømme dem, reparere dem og gøre dem klar til afskibning
 b)
 »tjenesteydelser inden for toldbehandling«: aktiviteter, der består i på en anden parts vegne at gennemføre toldformaliteter vedrørende import, eksport eller transport af gods, uanset om denne tjenesteydelse er en hovedaktivitet for tjenesteyderen eller et almindeligt supplement til vedkommendes hovedaktivitet
 c)
 »dør til dør-transport eller multimodal transport«: transport af gods, hvortil der anvendes mere end én transportform, herunder et internationalt søled, i henhold til et gennemgående transportdokument
 d)
 »godsbefordring«: aktiviteter, der består i at tilrettelægge og kontrollere forsendelsesoperationer på rederiernes vegne ved at erhverve transportydelser og tilknyttede tjenesteydelser, forberede dokumentation og tilvejebringe forretningsoplysninger
 e)
 »internationale søtransporttjenesteydelser«: transport af passagerer eller gods med søgående skibe mellem en havn i en part og en havn i den anden part eller et tredjeland, herunder direkte kontraktindgåelse med leverandører af andre transporttjenesteydelser med henblik på at dække


text:
dør til dør-transport eller multimodal transport i henhold til et gennemgående transportdokument, men ikke omfattende retten til levering af sådanne andre transporttjenesteydelser
 f)
 »skibsagenturtjenesteydelser«: aktiviteter, der består i som agent inden for et givet geografisk område at repræsentere et eller flere rederiers forretningsinteresser inden for følgende områder:
 i)
 markedsføring og salg af søtransport og hertil knyttede tjenesteydelser, lige fra udarbejdelse af tilbud til fakturering og udstedelse af konnossementer på vegne af virksomhederne, erhvervelse og videresalg af de fornødne tilknyttede tjenesteydelser, udarbejdelse af dokumentation samt tilvejebringelse af forretningsoplysninger, og
 ii)
 handlinger på virksomhedernes vegne, organisering af skibsanløb eller overtagelse af gods, når det er påkrævet
 g)
 »søfartshjælpetjenesteydelser«: håndtering af søgods, opbevaring og oplagring af fragt, toldbehandlingsvirksomhed, tjenesteydelser vedrørende containerterminaler og oplagring, skibsagenturvirksomhed og godstransport
 h)
 »håndtering af søgods«: aktiviteter, der udføres af stevedorevirksomheder, herunder terminaloperatører, men ikke havnearbejderes aktiviteter som sådan, når disse arbejdere er organiseret uafhængigt af stevedorevirksomheder eller terminaloperatørvirksomheder. Disse aktiviteter omfatter tilrettelæggelse af og kontrol med:
 i)
 lastning eller losning af gods til eller fra et skib
 ii)
 surring eller afsurring af gods, og
 iii)
 modtagelse eller levering og opbevaring af gods inden afsendelse eller efter losning, og
 i)
 »opbevaring og oplagring af fragt«: opbevaring af frost- eller kølevarer, bulkgodslagring af væsker eller gasser og anden lager- og pakhusvirksomhed for varer, herunder bomuld, korn, uld, tobak, andre landbrugsprodukter og andre husholdningsartikler.
 ARTIKEL 8.69
 Forpligtelser
 Uden at dette berører ikkeforenelige foranstaltninger eller andre foranstaltninger, der er omhandlet i artikel 8.12 og artikel 8.18, skal hver part:
 a)
 respektere princippet om uhindret adgang til det internationale marked for søtransport og handel på et kommercielt og ikkeforskelsbehandlende grundlag
 b)
 indrømme skibe, der fører den anden parts flag, eller som drives af tjenesteydere fra den anden part, en behandling, der ikke er mindre gunstig end den, den indrømmer sine egne skibe, bl.a. hvad angår adgang til havne, brug af infrastruktur, havnetjenester og søfartshjælpetjenesteydelser samt dermed forbundne gebyrer og afgifter, toldfaciliteter og tildeling af liggeplads og laste- og lossefaciliteter (57)
 c)
 tillade leverandører af internationale søtransporttjenesteydelser fra den anden part at etablere og drive en virksomhed på sit område på vilkår for etablering og drift, der ikke er mindre gunstige end dem, den indrømmer sine egne tjenesteydere, og
 d)
 på rimelige og ikkeforskelsbehandlende vilkår og betingelser stille følgende tjenesteydelser til rådighed for den anden parts leverandører af internationale søtransportydelser i havne: lodstjenester, slæbe- og bugserassistance, forsyning med proviant, brændstof og vand, affaldsindsamling og deponering af ballastaffald, skibsinspektørtjenester, navigationsassistance, nødreparationsfaciliteter, forankring, liggeplads og liggepladsfaciliteter, kystbaserede operationelle tjenester, der er af betydning for skibsfarten, herunder kommunikation og leverance af vand og elektricitet.
 AFDELING F
 Elektronisk handel
 ARTIKEL 8.70
 Mål og generelle bestemmelser
 1. Parterne anerkender, at elektronisk handel bidrager til økonomisk vækst og øger handelsmulighederne i mange sektorer. Parterne anerkender også vigtigheden af at fremme anvendelsen og udviklingen af elektronisk handel.
 2. Målet med denne afdeling er at bidrage til at skabe et klima præget af tillid og tiltro til anvendelsen af elektronisk handel og at fremme elektronisk handel mellem parterne.
 3. Parterne anerkender betydningen


text:
af princippet om teknologisk neutralitet inden for elektronisk handel.
 4. Denne afdeling finder anvendelse på foranstaltninger, der træffes af en part, og som påvirker den elektroniske handel.
 5. Denne afdeling finder ikke anvendelse på spil og væddemål, radio- og tv-spredningstjenester, audiovisuelle tjenesteydelser, tjenesteydelser leveret af notarer eller tilsvarende erhverv og juridisk repræsentation.
 6. Skulle nærværende afdelings bestemmelser på et givet område være uforenelige med de andre bestemmelser i denne aftale, har sidstnævnte bestemmelser forrang.
 ARTIKEL 8.71
 Definitioner
 Med henblik på denne afdeling forstås ved:
 a)
 »elektronisk autentifikation«: den proces eller handling, der består i at kontrollere identiteten af en part i en elektronisk kommunikation eller transaktion eller at sikre integriteten af en elektronisk kommunikation, og
 b)
 »elektronisk signatur«: data i elektronisk form, der er vedhæftet eller logisk tilknyttet andre elektroniske data og opfylder følgende krav:
 i)
 den anvendes af en person til at bekræfte, at de elektroniske data, som den vedrører, er blevet oprettet eller undertegnet i overensstemmelse med hver parts respektive love og forskrifter, af denne person, og
 ii)
 den bekræfter, at oplysningerne i de elektroniske data ikke er blevet ændret.
 ARTIKEL 8.72
 Told
 Parterne indfører ikke told på elektroniske overførsler.
 ARTIKEL 8.73
 Kildekode
 1. En part kan ikke kræve videregivelse af eller adgang til kildekoden for open source software, som ejes af en person fra den anden part (58). Intet i dette stykke er til hinder for medtagelse eller gennemførelse af vilkår og betingelser vedrørende overførsel eller tildeling af adgang til kildekoden i kommercielt forhandlede kontrakter eller frivillig videregivelse af eller tildeling af adgang til kildekoden f.eks. i forbindelse med offentlige udbud.
 2. Intet i denne artikel berører:
 a)
 en domstols, en forvaltningsdomstols eller en konkurrencemyndigheds krav om at afhjælpe en overtrædelse af konkurrenceretten
 b)
 en domstols, en forvaltningsdomstols eller en forvaltningsmyndigheds krav vedrørende beskyttelse og håndhævelse af intellektuelle ejendomsrettigheder, for så vidt at kildekoderne er beskyttet af disse rettigheder, og
 c)
 en parts ret til at træffe foranstaltninger i henhold til GPA-aftalens artikel III.
 3. Det præciseres, at intet i denne artikel er til hinder for, at en part kan træffe eller opretholde foranstaltninger (59), der er i strid med stk. 1, i overensstemmelse med artikel 1.5, artikel 8.3 og artikel 8.65.
 ARTIKEL 8.74
 Intern regulering
 Hver af parterne skal sikre, at alle alment gældende foranstaltninger, som påvirker elektronisk handel, administreres på en rimelig, objektiv og upartisk måde.
 ARTIKEL 8.75
 Princippet om ingen forudgående tilladelse
 1. Parterne vil bestræbe sig på ikke at indføre noget krav om forudgående tilladelse eller noget andet tilsvarende krav vedrørende levering af tjenesteydelser ad elektronisk vej.
 2. Stk. 1 berører ikke tilladelsesordninger, som ikke specifikt og udelukkende vedrører tjenesteydelser, der leveres ad elektronisk vej, og regler på telekommunikationsområdet.
 ARTIKEL 8.76
 Indgåelse af aftaler ad elektronisk vej
 Medmindre andet er fastsat i partens love og forskrifter, må denne ikke indføre eller opretholde foranstaltninger til regulering af elektroniske transaktioner, der:
 a)
 ikke anerkender retsvirkningen, gyldigheden eller anvendeligheden af en kontrakt udelukkende med den begrundelse, at den er indgået ad elektronisk vej, eller
 b)
 på


text:
anden måde skabe hindringer for brugen af kontrakter, der er indgået ad elektronisk vej.
 ARTIKEL 8.77
 Elektronisk autentifikation og elektronisk underskrift
 1. Medmindre andet er fastsat i partens love og forskrifter, må denne ikke nægte den retlige gyldighed af en underskrift udelukkende med den begrundelse, at underskriften er i elektronisk form.
 2. En part ikke må indføre eller opretholde foranstaltninger til regulering af elektronisk autentifikation og elektronisk underskrift, som vil:
 a)
 forbyde parterne i en elektronisk transaktion indbyrdes at fastlægge passende elektroniske autentifikationsmetoder for deres transaktion, eller
 b)
 forhindre parterne i elektroniske transaktioner i at få mulighed for at bevise over for retslige eller administrative myndigheder, at deres elektroniske transaktioner overholder alle lovkrav med hensyn til elektronisk autentifikation og elektronisk underskrift.
 3. Uanset stk. 2 kan hver part for en bestemt kategori af transaktioner kræve, at autentifikationsmetoden opfylder visse præstationsnormer eller er certificeret af en myndighed, som er akkrediteret i overensstemmelse med partens love og forskrifter.
 ARTIKEL 8.78
 Forbrugerbeskyttelse
 1. Parterne anerkender betydningen af at indføre og opretholde gennemsigtige og effektive forbrugerbeskyttelsesforanstaltninger, der finder anvendelse på elektronisk handel, samt foranstaltninger, der kan bidrage til udviklingen af forbrugernes tillid til elektronisk handel.
 2. Parterne anerkender betydningen af samarbejde mellem deres respektive kompetente myndigheder med ansvar for forbrugerbeskyttelse om aktiviteter i relation til elektronisk handel for at forbedre forbrugerbeskyttelsen.
 3. Parterne anerkender betydningen af at indføre eller opretholde foranstaltninger, som i overensstemmelse med deres respektive love og forskrifter beskytter brugernes personoplysninger i forbindelse med elektronisk handel.
 ARTIKEL 8.79
 Uopfordrede kommercielle elektroniske beskeder
 1. Hver part indfører eller opretholder foranstaltninger vedrørende uopfordrede kommercielle elektroniske beskeder, som:
 a)
 kræver, at leverandører af uopfordrede kommercielle elektroniske beskeder gør det lettere for modtagerne at hindre løbende modtagelse af sådanne beskeder, og
 b)
 kræver forudgående godkendelse fra modtagerne af kommercielle elektroniske beskeder jf. den pågældende parts love og forskrifter.
 2. Hver part sikrer, at kommercielle elektroniske beskeder klart kan identificeres som sådan, tydeligt oplyser, på hvis vegne de er sendt, og indeholder de oplysninger, der er nødvendige for at sætte modtagerne i stand til gratis og til enhver tid at anmode om standsning.
 3. Hver part sikrer, at der er mulighed for at klage over leverandører af uopfordrede kommercielle elektroniske beskeder, der ikke overholder de foranstaltninger, der indføres eller opretholdes i medfør af stk. 1 og 2.
 ARTIKEL 8.80
 Samarbejde om elektronisk handel
 1. Parterne skal, hvor det er hensigtsmæssigt, samarbejde og deltage aktivt i multilaterale fora med henblik på at fremme udviklingen af elektronisk handel.
 2. Parterne er enige om at føre en dialog om reguleringsspørgsmål i forbindelse med elektronisk handel med henblik på udveksling af oplysninger og erfaringer, bl.a. om relaterede love og forskrifter og deres gennemførelse og bedste praksis med hensyn til elektronisk handel, bl.a. i forbindelse med:
 a)
 forbrugerbeskyttelse
 b)
 cybersikkerhed
 c)
 bekæmpelse af opfordrede kommercielle elektroniske beskeder
 d)
 anerkendelse af certifikater til elektroniske signaturer, der udstedes til offentligheden
 e)
 udfordringer for små og mellemstore virksomheders med hensyn til anvendelse af elektronisk handel
 f)
 fremme af grænseoverskridende certificeringstjenester
 g)
 intellektuelle ejendomsrettigheder, og
 h)


text:
elektronisk forvaltning.
 ARTIKEL 8.81
 Frie datastrømme
 Parterne revurderer senest tre år efter datoen for denne aftales ikrafttræden behovet for at indføre bestemmelser om frie datastrømme i denne aftale.
 KAPITEL 9
 KAPITALBEVÆGELSER, BETALINGER OG OVERFØRSLER SAMT MIDLERTIDIGE BESKYTTELSESFORANSTALTNINGER
 ARTIKEL 9.1
 Løbende poster
 Med forbehold af andre bestemmelser i denne aftale tillader parterne alle betalinger og overførsler i forbindelse med transaktioner på betalingsbalancens løbende poster, som er omfattet af denne aftales anvendelsesområde, og dette i frit konvertibel valuta (60) og i overensstemmelse med overenskomsten om Den Internationale Valutafond, hvor det er relevant.
 ARTIKEL 9.2
 Kapitalbevægelser
 1. Med forbehold af andre bestemmelser i denne aftale og for så vidt angår transaktioner på kapitalposterne og de finansielle poster på betalingsbalancen, tillader parterne fri kapitalbevægelse med henblik på liberalisering af investeringer og andre transaktioner som omhandlet i kapitel 8.
 2. Parterne skal konsultere hinanden med henblik på at lette deres indbyrdes kapitalbevægelser for at fremme handel og investeringer.
 ARTIKEL 9.3
 Anvendelse af love og forskrifter vedrørende kapitalbevægelser, betalinger eller overførsler
 1. Artikel 9.1 og 9.2 må ikke fortolkes således, at det forhindrer en part i at anvende dens egne love og forskrifter vedrørende:
 a)
 konkurs, insolvens eller beskyttelse af kreditorrettigheder
 b)
 udstedelse af eller handel med værdipapirer, futures, optioner eller andre derivater
 c)
 regnskabsaflæggelse for eller regnskabsføring af kapitalbevægelser, betalinger eller overførsler, når det er nødvendigt til støtte for retshåndhævende myndigheder eller finanstilsynsmyndigheder
 d)
 strafbare handlinger, vildledende eller svigagtig praksis
 e)
 sikring af efterlevelse af kendelser eller domme i retlige procedurer, eller
 f)
 social sikring, offentlige pensionsordninger eller obligatoriske opsparingsordninger.
 2. De love og forskrifter, der henvises til i stk. 1, må ikke anvendes på en urimelig, vilkårlig eller forskelsbehandlende måde eller på anden måde udgøre en skjult begrænsning af kapitalbevægelser, betalinger eller overførsler.
 ARTIKEL 9.4
 Midlertidige beskyttelsesforanstaltninger
 1. I særlige tilfælde af alvorlige vanskeligheder for gennemførelsen af Den Europæiske Unions økonomiske og monetære union, eller trussel herom, kan Den Europæiske Union indføre eller opretholde beskyttelsesforanstaltninger med hensyn til kapitalbevægelser, betalinger eller overførsler for en periode på højst seks måneder. Disse foranstaltninger skal begrænses til det omfang, der er strengt nødvendigt, og må ikke udgøre et middel til vilkårlig eller uberettiget forskelsbehandling mellem Japan og et tredjeland i tilsvarende situationer.
 2. En part kan indføre eller opretholde restriktive foranstaltninger med hensyn til kapitalbevægelser, betalinger eller overførsler (61):
 a)
 i tilfælde af alvorlige betalingsbalanceproblemer eller udefra kommende finansielle vanskeligheder, eller trussel herom (62), eller
 b)
 hvis kapitalbevægelser, betalinger eller overførsler under særlige omstændigheder forvolder eller truer med at forvolde alvorlige makroøkonomiske vanskeligheder i forbindelse med penge- og valutakurspolitikker.
 3. De i stk. 2 omhandlede foranstaltninger skal:
 a)
 være i overensstemmelse med artiklerne i overenskomsten om Den Internationale Valutafond, hvis det er relevant
 b)
 ikke være mere vidtrækkende, end hvad der er nødvendigt til at håndtere de situationer, som er beskrevet i stk. 2
 c)
 være midlertidige og afskaffes gradvist, efterhånden som den i stk. 2 angivne situation forbedres
 d)
 undgå at forårsage unødvendig skade på den anden parts handelsmæssige, økonomiske og finansielle interesser, og
 e)
 være


text:
ikkeforskelsbehandlende i forhold til tredjelande, der befinder sig i samme situation.
 4. I tilfælde af handel med varer kan hver part indføre restriktive foranstaltninger i henhold til artikel 2.20 til beskyttelse af betalingsbalancen.
 5. I tilfælde af handel med tjenesteydelser kan hver af parterne indføre restriktive foranstaltninger til beskyttelse af deres finansielle stilling over for udlandet eller deres betalingsbalance. Disse foranstaltninger skal være i overensstemmelse med de betingelser, der er fastsat i artikel XII i GATS.
 6. En part, der opretholder eller har indført foranstaltninger som omhandlet i stk. 1-3, skal straks underrette den anden part herom.
 7. Indføres eller opretholdes der restriktioner i henhold til denne artikel, skal parterne straks afholde konsultationer i Udvalget for Handel med Tjenesteydelser, Liberalisering af Investeringer og Elektronisk Handel, der er nedsat i henhold til artikel 22.3, medmindre der afholdes konsultationer i andre fora. Der skal ved disse konsultationer foretages en vurdering af de betalingsbalanceproblemer eller udefra kommende finansielle vanskeligheder eller andre makroøkonomiske vanskeligheder, der har ført til de respektive foranstaltninger, under hensyntagen til faktorer som f.eks.:
 a)
 vanskelighedernes art og omfang
 b)
 det eksterne økonomiske og handelsmæssige miljø, og
 c)
 alternative afhjælpende foranstaltninger, der måtte forefindes.
 8. Ved konsultationerne i henhold til stk. 7 undersøges de restriktive foranstaltningers forenelighed med stk. 1-3. Disse konsultationer skal være baseret på alle tilgængelige relevante oplysninger af statistisk eller faktuel art, der forelægges af IMF, og konklusionerne skal tage hensyn til IMF's vurdering af den pågældende parts betalingsbalancesituation og eksterne finansielle situation eller andre makroøkonomiske vanskeligheder.
 KAPITEL 10
 OFFENTLIGE UDBUD
 ARTIKEL 10.1
 Inkorporering af GPA-aftalen
 GPA-aftalen er, med de fornødne ændringer, inkorporeret i og gjort til en del af dette kapitel.
 ARTIKEL 10.2
 Yderligere anvendelsesområde
 De regler og procedurer, der er fastsat i GPA-aftalens bestemmelser som specificeret i del 1 i bilag 10, finder, med de fornødne ændringer, anvendelse på indkøb som omfattet af del 2 i bilag 10.
 ARTIKEL 10.3
 Supplerende regler
 Hver af parterne skal anvende artikel 10.4 til 10.12 på både udbud, der er omfattet af deres bilag til GPA-aftalens tillæg I, og på indkøb, der er omfattet af del 2 i bilag 10.
 ARTIKEL 10.4
 Offentliggørelse af bekendtgørelser
 Bekendtgørelser om påtænkte eller planlagte indkøb i henhold til GPA-aftalens artikel VII skal være direkte og gratis tilgængelige ved hjælp af elektroniske midler via et enkelt adgangspunkt på internettet.
 ARTIKEL 10.5
 Betingelser for deltagelse
 1. I henhold til GPA-aftalens artikel VIII må en ordregiver i en part ikke udelukke en leverandør, der er etableret i den anden part, fra at deltage i en udbudsprocedure på grundlag af et retligt krav om, at leverandøren skal være:
 a)
 en fysisk person, eller
 b)
 en juridisk person.
 Denne bestemmelse finder ikke anvendelse på indkøb, der er omfattet af Japans lov om fremme af privat finansieringsinitiativ (lov nr. 117 af 1999).
 2. Selv om en ordregivende enhed i en part ved fastlæggelsen af betingelserne for deltagelse kan kræve relevante forudgående erfaringer, som er vigtige for at opfylde kravene i forbindelse med udbuddet i overensstemmelse med GPA-aftalens artikel VIII, stk.


text:
2, litra b), må den ordregivende enhed ikke stille som betingelse, at en sådan forudgående erfaring skal være erhvervet inden for den pågældende parts område.
 ARTIKEL 10.6
 Kvalifikation af leverandører
 1. Hvis en part anvender et leverandørregistreringssystem, hvor interesserede leverandører skal registrere sig og opgive visse oplysninger, kan disse leverandører anmode om registrering på ethvert tidspunkt. En ordregivende enhed skal informere disse leverandører inden for en rimelig frist om, hvorvidt deres registrering er blevet godkendt.
 2. Når en leverandør etableret i Den Europæiske Union, for at kunne indgive et bud i forbindelse med et udbud om bygge- og anlægsarbejder i Japan, underkastes en erhvervsevaluering (Keieijikoshinsa) (også kaldet Keishin) under Japans bygge- og anlægslov (lov nr. 100 af 1949), skal Japan sikre, at de myndigheder, der foretager en sådan evaluering:
 a)
 vurderer på en ikkeforskelsbehandlende måde og, når det er relevant, anerkender indikatorer for leverandøren, som er opnået uden for Japan, som svarende til dem, der gælder i Japan, hvilket kan omfatte:
 i)
 antallet af teknisk personale
 ii)
 arbejdsbetingelserne
 iii)
 antallet af driftsår i bygge- og anlægssektoren
 iv)
 regnskabsforholdene i bygge- og anlægssektoren
 v)
 størrelsen af udgifterne til forskning og udvikling
 vi)
 opnåelsen af ISO9001- eller ISO14001-certificering
 vii)
 beskæftigelse og udvikling af unge ingeniører og faglærte arbejdstagere
 viii)
 salgsmængden af afsluttet anlægsarbejde, og
 ix)
 salgsmængden af afsluttet anlægsarbejde som hovedkontrahent, og
 b)
 tager behørigt hensyn til leverandørens indikatorer, der er realiseret uden for Japan, og som kan omfatte:
 i)
 egenkapitalbeløbet
 ii)
 resultat før renter, skat og af- og nedskrivninger (EBITDA)
 iii)
 forholdet mellem nettorenteudgifter og salgsmængde
 iv)
 passivernes omsætningstid
 v)
 forholdet mellem bruttoavance på salg og bruttokapital
 vi)
 forholdet mellem regelmæssig avance og salgsmængde
 vii)
 forholdet mellem egenkapital og faste aktiver
 viii)
 egenkapitalandelen
 ix)
 mængden af pengestrømme fra driftsaktiviteter, og
 x)
 mængden af akkumuleret overskud.
 ARTIKEL 10.7
 Begrænset udbud
 1. Hvis en ordregivende enhed i overensstemmelse med GPA-aftalens artikel IX, stk. 4 og 5, begrænser antallet af leverandører for et givent indkøb, skal antallet af leverandører, der gives tilladelse til at afgive tilbud, være tilstrækkeligt stort til at sikre konkurrence uden at påvirke den operationelle effektivitet af systemet for offentlige kontrakter.
 2. For så vidt angår Japan, finder denne artikel anvendelse på centrale statslige enheder.
 ARTIKEL 10.8
 Tekniske specifikationer
 Hvis en ordregivende enhed anvender miljøvenlige tekniske specifikationer som fastlagt for miljømærker eller som defineret i de relevante love og forskrifter, som er gældende i Den Europæiske Union eller Japan, skal hver part sikre, at disse specifikationer er:
 a)
 egnede til at definere egenskaberne ved de varer eller tjenesteydelser, som er omfattet af kontrakten
 b)
 baseret på objektivt verificerbare og ikkeforskelsbehandlende kriterier, og
 c)
 tilgængelige for alle interesserede leverandører.
 ARTIKEL 10.9
 Prøvningsrapporter
 1. Hver part, herunder deres ordregivende enheder, kan kræve, at interesserede leverandører leverer en prøvningsrapport udstedt af et overensstemmelsesvurderingsorgan eller et certifikat udstedt af et sådant organ som dokumentation for overensstemmelse med kravene eller kriterierne i de tekniske specifikationer, udvælgelseskriterierne eller andre krav eller betingelser.
 2. Når en part kræver fremlæggelse af en prøvningsrapport eller et certifikat udstedt af et


text:
overensstemmelsesvurderingsorgan, skal den, herunder dens ordregivende enheder:
 a)
 acceptere resultaterne af overensstemmelsesvurderingsprocedurer, som gennemføres af den anden parts registrerede overensstemmelsesvurderingsorganer i overensstemmelse med artikel 2, stk. 1, i aftalen om gensidig anerkendelse mellem Det Europæiske Fællesskab og Japan, udfærdiget i Bruxelles den 4. april 2001, og
 b)
 tage behørigt hensyn til enhver fremtidig udvidelse af anvendelsesområdet for den aftale, der er omhandlet i litra a), eller enhver anden aftale, der indgås mellem parterne med henblik på gensidig anerkendelse af overensstemmelsesvurderingsprocedurer, når den er trådt i kraft.
 ARTIKEL 10.10
 Miljøforhold
 Ordregivende enheder kan fastsætte miljøkrav i forbindelse med et udbud, såfremt disse er forenelige med de i dette kapitel fastsatte regler og er anført i bekendtgørelsen om påtænkte udbud eller i en anden bekendtgørelse, der anvendes som bekendtgørelse om påtænkte udbud eller udbudsmateriale.
 ARTIKEL 10.11
 Behandling af tilbud og tildeling af kontrakter
 1. Hver af parterne skal som følge af GPA-aftalens artikel XV, stk. 5, og i overensstemmelse med de betingelser, der er fastsat i hver parts love og forskrifter, sikre, at deres ordregivende enheder har ret til at vælge mellem de to kriterier, der er nævnt i GPA-aftalens artikel XV, stk. 5, litra a) og b), og at de er bekendt med de respektive fordele ved disse kriterier.
 2. Som følge af GPA-aftalens artikel XV, stk. 6, kan en ordregivende enhed, der modtager et tilbud med en pris, der er unormalt lavere end priserne i de andre indkomne tilbud, også kontrollere, om leverandøren ved prisfastsættelsen tager hensyn til eventuelle subsidier.
 ARTIKEL 10.12
 Nationale klageprocedurer
 1. Hvis en part udpeger en upartisk forvaltningsmyndighed i henhold til GPA-aftalens artikel XVIII, stk. 4, skal denne part sørge for:
 a)
 at medlemmerne af den udpegede myndighed er uafhængige, upartiske og fri for udefrakommende indflydelse i deres mandatperiode
 b)
 at medlemmerne af den udpegede myndighed ikke afskediges mod deres vilje i løbet af deres mandatperiode, medmindre deres afskedigelse er påkrævet i henhold til bestemmelserne vedrørende den udpegede myndighed, og
 c)
 for så vidt angår ordregivende enheder, som er omfattet af hver parts bilag 1 og 3 til GPA-aftalens tillæg I, samt de centrale statslige enheder og alle andre enheder, undtagen de decentrale statslige enheder, der er omfattet af del 2 i bilag 10, at formanden eller mindst ét medlem af den udpegede myndighed er i besiddelse af juridiske og faglige kvalifikationer svarende til dem, der er nødvendige for dommere, advokater eller andre juridiske eksperter, som er kvalificeret i henhold til den pågældende parts love og forskrifter.
 2. Hver af parterne skal indføre eller opretholde procedurer, der giver mulighed for hurtige foreløbige foranstaltninger for at bevare leverandørens mulighed for at deltage i udbudsforretningen. Sådanne foreløbige foranstaltninger, som er omhandlet i GPA-aftalens artikel XVIII, stk. 7, litra a), kan indebære suspension af udbudsproceduren eller, hvis den ordregivende enhed har indgået en kontrakt, og hvis en part har fastsat bestemmelser herom, suspension af kontraktens gennemførelse. Det kan i procedurerne fastsættes, at der ved afgørelsen om, hvorvidt sådanne foranstaltninger skal bringes i anvendelse, kan tages hensyn til overvejende negative


text:
konsekvenser for de involverede interesser, herunder offentlighedens interesser. Den legitime grund til at undlade at træffe foranstaltninger skal forelægges skriftligt.
 3. Hvis en interesseret eller deltagende leverandør har indgivet en protest til den udpegede myndighed, der er omhandlet i stk. 1, skal hver af parterne i princippet sikre, at en ordregivende enhed ikke indgår kontrakten, før denne myndighed har truffet en afgørelse eller afgivet en anbefaling om protesten med hensyn til foreløbige foranstaltninger, korrigerende foranstaltninger eller kompensation for tab eller skadeserstatning som omhandlet i stk. 2, 5 og 6 i overensstemmelse med deres regler, forskrifter og procedurer. Hver part kan fastsætte bestemmelser om, at kontrakten dog kan indgås, hvis der foreligger uafvendelige og behørigt begrundede omstændigheder.
 4. Hver part kan indføre bestemmelser, der giver mulighed for:
 a)
 en standstill-periode mellem beslutningen om kontrakttildeling og selve indgåelsen af kontrakten for at give de afviste leverandører tilstrækkelig tid til at vurdere, om det er hensigtsmæssigt at indlede en klageprocedure, eller
 b)
 en tilstrækkelig periode til, at en interesseret leverandør kan indgive en protest, som kan danne grundlag for suspension af kontraktens gennemførelse.
 5. En korrigerende foranstaltning i henhold til GPA-aftalens artikel XVIII, stk. 7, litra b), kan omfatte et eller flere af følgende:
 a)
 Fjernelse af forskelsbehandlende tekniske, økonomiske eller finansielle specifikationer i udbudsmaterialet, kontraktdokumenterne eller andre dokumenter, der vedrører udbudsproceduren og gennemførelsen af nye udbudsprocedurer
 b)
 gentagelse af udbudsproceduren uden at ændre betingelserne
 c)
 annullering af beslutningen om tildeling af kontrakten og vedtagelse af en ny beslutning om kontrakttildeling
 d)
 opsigelse af en kontrakt eller erklæring om, at den er uden virkning, eller
 e)
 vedtagelse af andre foranstaltninger med det formål at afhjælpe en overtrædelse af dette kapitel, f.eks. et påbud om at betale et bestemt beløb, indtil overtrædelsen er blevet effektivt afhjulpet.
 6. Hver af parterne kan i overensstemmelse med GPA-aftalens artikel XVIII, stk. 7, litra b), fastsætte bestemmelser om tildeling af kompensation for tab eller skade. Hvis en parts klageinstans ikke er en domstol, og en leverandør er af den opfattelse, at der er sket en overtrædelse af nationale love og forskrifter til gennemførelse af forpligtelserne i medfør af dette kapitel, kan leverandøren forelægge sagen for en domstol, herunder med henblik på at søge kompensation i overensstemmelse med partens retlige procedurer.
 7. Hver af parterne skal indføre eller opretholde de nødvendige procedurer til at sikre en effektiv gennemførelse af klageinstansers afgørelser eller anbefalinger eller en effektiv håndhævelse af retslige klageinstansers afgørelser.
 ARTIKEL 10.13
 Indsamling og rapportering af statistikker
 Hver af parterne skal til den anden part fremsende tilgængelige og sammenlignelige statistiske data af relevans for de udbud, der er omfattet af del 2 i bilag 10.
 ARTIKEL 10.14
 Ændringer og berigtigelser af dækning
 1. En part kan ændre eller berigtige dens forpligtelser i henhold til del 2 i bilag 10.
 2. Hvis en ændring eller en berigtigelse af en parts bilag til GPA-aftalens tillæg I træder i kraft i henhold til GPA-aftalens artikel XIX, træder det automatisk i kraft med henblik på denne aftale.
 3. Hvis en part agter


text:
at ændre dens forpligtelser i henhold til del 2 i bilag 10, skal parten:
 a)
 meddele dette skriftligt til den anden part, og
 b)
 i meddelelsen foreslå den anden part passende kompenserende tilpasninger for at opretholde et dækningsniveau, der svarer til niveauet før ændringen.
 4. Uanset stk. 3, litra b), behøver en part ikke foreslå kompenserende tilpasninger, hvis ændringen vedrører en ordregivende enhed, hvis udbud reelt ikke længere er under partens kontrol eller indflydelse.
 5. I det tilfælde, hvor Udvalget for Offentlige Udbud, der er nedsat ved GPA-aftalens artikel XXI, vedtager kriterier i henhold til GPA-aftalens artikel XIX, stk. 8, litra b) og c), finder disse kriterier også anvendelse inden for rammerne af denne artikel.
 6. Hvis den anden part gør gældende:
 a)
 at en tilpasning, der foreslås i henhold til stk. 3, litra b), ikke er passende til at opretholde et dækningsniveau, der svarer til det indbyrdes aftalte, eller
 b)
 at den planlagte ændring, hvortil der henvises i stk. 4, vedrører en ordregivende enhed, hvis udbud parten ikke reelt har elimineret dens kontrol eller indflydelse over,
 skal den indgive skriftlig indsigelse til den part, der agter at ændre dens forpligtelser, senest 45 dage efter datoen for modtagelse af meddelelsen som omhandlet i stk. 3, litra a), eller anses for at have accepteret den pågældende justering eller ændring.
 7. Følgende ændringer af en parts forpligtelser i henhold til del 2 i bilag 10 skal betragtes som en berigtigelse:
 a)
 en ændring af en ordregivende enheds navn
 b)
 en sammenlægning af to eller flere ordregivende enheder, der er opført i samme afsnit af del 2 i bilag 10
 c)
 en opdeling af en ordregivende enhed, der er opført i del 2 i bilag 10, i to eller flere ordregivende enheder, der føjes til listen over ordregivende enheder i samme afsnit i denne del, og
 d)
 ajourføringer af vejledende lister som dem, der er fastsat i bilag 10, del 2, afdeling A, afsnit 3, i bilag 10, del 2, afdeling B, afsnit 1, litra b), eller i bilag 2 og 3 vedrørende Den Europæiske Union til GPA-aftalens tillæg I.
 8. Parten skal i tilfælde af påtænkte berigtigelser underrette den anden part skriftligt hvert andet år i overensstemmelse med den meddelelsescyklus, der er fastsat i afgørelsen vedtaget af Udvalget for Offentlige Udbud om meddelelseskrav i henhold til artikel XIX og XXII i aftalen, der blev vedtaget den 30. marts 2012 (GPA/113), efter denne aftales ikrafttræden.
 9. Den anden part kan senest 45 dage efter modtagelsen af meddelelsen i henhold til stk. 8 fremsætte skriftlig indsigelse til den part, der agter at berigtige dens forpligtelser. Hvis en part fremsætter en indsigelse, skal den forklare, hvorfor den mener, at den foreslåede berigtigelse ikke udgør en ændring som omhandlet i stk. 7, og redegøre for den foreslåede berigtigelses indvirkninger på den indbyrdes aftalte dækning, der er fastsat i denne aftale. Fremsættes der ikke en sådan skriftlig indsigelse senest 45 dage fra datoen for modtagelse af meddelelsen, anses dette som en accept af den påtænkte berigtigelse.
 10.


text:
Hvis en part gør indsigelse mod den påtænkte ændring eller berigtigelse eller mod den foreslåede kompenserende tilpasning, søger parterne at løse spørgsmålet gennem konsultationer. Hvis der ikke er opnået enighed mellem parterne senest 150 dage efter datoen for modtagelse af meddelelsen om indsigelse, kan den part, der agter at ændre eller berigtige dens forpligtelser, gøre brug af tvistbilæggelsesprocedurerne i kapitel 21 til at afgøre, om indsigelsen er begrundet. En påtænkt ændring eller berigtigelse, for hvilke der er indgivet en indsigelse, anses kun for at være accepteret, når dette er aftalt via konsultationer eller besluttes af det panel, der er nedsat i henhold til artikel 21.7.
 ARTIKEL 10.15
 Samarbejde
 Parterne skal tilstræbe at samarbejde med henblik på at opnå en bedre forståelse af deres respektive markeder for offentlige indkøb. Parterne anerkender desuden, at det er vigtigt i denne forbindelse at inddrage parternes relevante erhvervssektorer på forskellig vis, bl.a. gennem dialog.
 ARTIKEL 10.16
 Udvalget for Offentlige Udbud
 1. Udvalget for Offentlige Udbud, der er nedsat ved artikel 22.3 (i denne artikel herefter benævnt »udvalget«), er ansvarligt for en effektiv gennemførelse og anvendelse af dette kapitel.
 2. Udvalget har til opgave:
 a)
 at fremsætte anbefalinger til Det Blandede Udvalg om at vedtage beslutninger om ændring af del 2 i bilag 10 for at tage hensyn til ændringer eller berigtigelser, der accepteres i henhold til artikel 10.14 eller aftalte kompensationsjusteringer
 b)
 at vedtage nærmere regler for indberetning af statistiske data i henhold til artikel 10.13, hvis det skønnes nødvendigt
 c)
 at behandle spørgsmål vedrørende offentlige udbud, som forelægges af en af parterne, og
 d)
 at udveksle oplysninger om muligheder for offentlige udbud, herunder også på lokalt plan, i hver part.
 ARTIKEL 10.17
 Kontaktpunkter
 Hver part skal, efter denne aftales ikrafttræden, udpege et kontaktpunkt vedrørende gennemførelsen af dette kapitel, og meddele den anden part de pågældende kontaktoplysninger, herunder oplysninger om de relevante embedsmænd. Parterne skal straks underrette hinanden om enhver ændring af disse kontaktoplysninger.
 KAPITEL 11
 KONKURRENCEPOLITIK
 ARTIKEL 11.1
 Principper
 Parterne anerkender betydningen af fair og fri konkurrence i deres handels- og investeringsrelationer. Parterne erkender, at konkurrenceforvridende praksis kan lægge hindringer i vejen for velfungerende markeder og underminere fordelene ved handels- og investeringsliberalisering.
 ARTIKEL 11.2
 Konkurrenceforvridende praksis
 Hver af parterne skal i overensstemmelse med deres love og forskrifter træffe foranstaltninger, som de anser for hensigtsmæssige, mod konkurrenceforvridende praksis med henblik på at nå målene i denne aftale.
 ARTIKEL 11.3
 Lovgivnings- og forskriftsmæssige rammer
 1. Hver parterne skal opretholde deres konkurrenceret, som gælder for alle virksomheder i alle økonomiske sektorer, og som på effektiv vis bekæmper følgende konkurrenceforvridende praksis:
 a)
 for Den Europæiske Union:
 i)
 aftaler mellem virksomheder, beslutninger truffet af virksomhedssammenslutninger og samordnet praksis, som har til formål eller resultat at forhindre, begrænse eller fordreje konkurrencen
 ii)
 en eller flere virksomheders misbrug af en dominerende stilling, og
 iii)
 fusioner og sammenlægninger mellem virksomheder, der i betydelig grad forhindrer effektiv konkurrence, og
 b)
 for Japan:
 i)
 privat monopoldannelse
 ii)
 urimelig begrænsning af handel
 iii)
 unfair handelspraksis, og
 iv)
 fusioner eller overtagelser, der i væsentligt omfang begrænser


text:
konkurrencen på et bestemt handelsområde.
 2. Hver af parterne skal anvende deres konkurrenceret på alle private eller offentlige virksomheder, der udøver økonomiske aktiviteter. Dette forhindrer ikke en part i at indrømme undtagelser fra dens konkurrenceret, forudsat at sådanne undtagelser er gennemsigtige og begrænset til, hvad der er nødvendigt for at tilgodese almenhedens interesse. Sådanne undtagelser må ikke gå ud over, hvad der er strengt nødvendigt for at nå de mål af almen interesse, som er defineret af den pågældende part.
 3. Med henblik på dette kapitel forstås ved »økonomiske aktiviteter« aktiviteter i forbindelse med udbud af varer og tjenesteydelser på et marked.
 ARTIKEL 11.4
 Operationel uafhængighed
 Hver af parterne skal have en operationelt uafhængig myndighed, der er ansvarlig og kompetent med hensyn til en effektiv håndhævelse af deres konkurrenceret.
 ARTIKEL 11.5
 Ikkeforskelsbehandling
 Hver af parterne skal ved anvendelsen af deres konkurrenceret overholde princippet om forbud mod forskelsbehandling for alle virksomheder, uanset deres nationalitet og type af ejerskab.
 ARTIKEL 11.6
 Retfærdig rettergang
 Hver af parterne skal ved anvendelsen af deres konkurrenceret overholde princippet om retfærdig rettergang for alle virksomheder, uanset deres nationalitet og type af ejerskab.
 ARTIKEL 11.7
 Gennemsigtighed
 Hver af parterne skal anvende deres konkurrenceret på gennemsigtig vis. Hver af parterne skal fremme gennemsigtighed i deres konkurrencepolitik.
 ARTIKEL 11.8
 Samarbejde om håndhævelse
 1. For at opfylde målene i denne aftale og bidrage til en effektiv håndhævelse af hver af parternes konkurrenceret, erkender parterne, at det er i deres fælles interesse at fremme samarbejde og koordinering mellem konkurrencemyndigheder med hensyn til udviklingen i konkurrencepolitikken og håndhævelsesforanstaltningerne inden for rammerne af aftalen mellem Det Europæiske Fællesskab og Japans regering om samarbejde vedrørende konkurrencebegrænsende aktiviteter, udfærdiget i Bruxelles den 10. juli 2003 (herefter i dette kapitel benævnt »aftalen om samarbejde vedrørende konkurrencebegrænsende aktiviteter«).
 2. For at lette det samarbejde og den koordinering, der er omtalt i stk. 1, kan parternes konkurrencemyndigheder udveksle eller på anden måde kommunikere oplysninger inden for rammerne af aftalen om samarbejde vedrørende konkurrenceforvridende aktiviteter.
 ARTIKEL 11.9
 Tvistbilæggelse
 Bestemmelserne i dette kapitel er ikke omfattet af tvistbilæggelse i henhold til kapitel 21.
 KAPITEL 12
 SUBSIDIER
 ARTIKEL 12.1
 Principper
 Parterne er enige om, at en part kan yde subsidier, hvis de er nødvendige til gennemførelse af samfundspolitiske mål. Visse subsidier kan dog potentielt lægge hindringer i vejen for velfungerende markeder og underminere fordelene ved handels- og investeringsliberalisering. Subsidier bør i princippet ikke ydes af en part, hvis den finder, at de har eller kan have en væsentlig negativ indvirkning på handelen eller investeringerne mellem parterne.
 ARTIKEL 12.2
 Definitioner
 Med henblik på dette kapitel forstås ved:
 a)
 »økonomiske aktiviteter«: aktiviteter i forbindelse med udbud af varer og tjenesteydelser på et marked
 b)
 »subsidier«: en foranstaltning, som, med de fornødne ændringer, opfylder betingelserne i SCM-aftalens artikel 1.1, uanset om modtagerne af subsidierne er aktive inden for handel med varer eller levering af tjenesteydelser, og
 c)
 »specifikke subsidier«: subsidier, som, med de fornødne ændringer, fastsættes som specifikke i henhold til SCM-aftalens artikel 2.
 ARTIKEL 12.3
 Anvendelsesområde
 1. Dette kapitel finder anvendelse på specifikke subsidier


text:
i det omfang de vedrører økonomiske aktiviteter (63).
 2. Dette kapitel finder ikke anvendelse på subsidier, der ydes til virksomheder, hvortil staten har overdraget leveringen af tjenesteydelser til den brede offentlighed med henblik på opfyldelsen af samfundspolitiske mål. Sådanne undtagelser fra reglerne om subsidier skal være gennemsigtige og må ikke gå ud over de pågældende samfundspolitiske mål.
 3. Dette kapitel finder ikke anvendelse på subsidier, der ydes til kompensation for skader forårsaget af naturkatastrofer eller andre ekstraordinære begivenheder.
 4. Artikel 12.5 og 12.6 finder ikke anvendelse på subsidier, kumulerede beløb eller budgetter på under 450 000 særlige trækningsrettigheder (i det følgende benævnt »SDR«) pr. støttemodtager over en periode på tre på hinanden følgende år.
 5. Artikel 12.6 og 12.7 finder ikke anvendelse på subsidier i forbindelse med handel med varer, der er omfattet af bilag 1 til aftalen om landbrug, og subsidier i forbindelse med handel med fisk og fiskeriprodukter.
 6. Artikel 12.7 finder ikke anvendelse på subsidier, der ydes midlertidigt i en national eller global økonomisk nødsituation (64). Sådanne subsidier skal være målrettede, økonomiske og effektive for at afhjælpe den påviste midlertidige nationale eller globale økonomiske nødsituation.
 7. Dette kapitel finder ikke anvendelse på audiovisuelle tjenesteydelser.
 8. Artikel 12.7 finder ikke anvendelse på subsidier, der ydes af decentrale forvaltningsniveauer i hver part. Hver part skal ved opfyldelsen af dens forpligtelser i henhold til dette kapitel træffe sådanne rimelige foranstaltninger, som den har adgang til, for at sikre overholdelsen af bestemmelserne i dette kapitel ved partens decentrale forvaltningsniveauer.
 ARTIKEL 12.4
 Forhold til WTO-overenskomsten
 Intet i dette kapitel berører parternes rettigheder og forpligtelser i henhold til SCM-aftalen, artikel XVI i GATT 1994 og artikel XV i GATS.
 ARTIKEL 12.5
 Meddelelse
 1. Hver part skal give den anden part meddelelse på engelsk om retsgrundlaget, formen, beløbet eller budgettet for og, om muligt, navnet på modtageren af eventuelle specifikke subsidier, der ydes eller opretholdes (65) af den meddelende part, hvert andet år efter datoen for denne aftales ikrafttræden. Den første meddelelse skal dog foretages senest tre år efter datoen for denne aftales ikrafttræden.
 2. Hvis en part gør de oplysninger, der er omhandlet i stk. 1, offentligt tilgængelige på et officielt websted, anses meddelelsen i henhold til stk. 1 for at have fundet sted. Hvis en part meddeler subsidier i henhold til SCM-aftalens artikel 25.2, anses parten for at have opfyldt kravet i stk. 1, for så vidt angår sådanne subsidier.
 3. Hvad angår subsidier vedrørende tjenesteydelser, finder denne artikel kun anvendelse på følgende sektorer: tjenesteydelser inden for arkitekt- og ingeniørvirksomhed, bankvirksomhed, it-virksomhed, bygge- og anlægsvirksomhed, energi, miljø, ekspreslevering, forsikringsvirksomhed, telekommunikation og transportvirksomhed.
 ARTIKEL 12.6
 Konsultationer
 1. Finder en part, at subsidier i den anden part har eller kan have en væsentlig negativ indvirkning på dens handels- eller investeringsinteresser i henhold til dette kapitel, kan førstnævnte part indgive en skriftlig anmodning om konsultationer. Parterne indleder konsultationer med henblik på at løse sagen, forudsat at anmodningen indeholder en redegørelse for, hvordan subsidierne har eller kan have en væsentlig negativ indvirkning på handelen eller investeringerne


text:
mellem parterne.
 2. Under konsultationerne skal den part, der modtager anmodningen om konsultation, behørigt overveje at give oplysninger om subsidierne, hvis det kræves af den anden part, f.eks.:
 a)
 det retlige grundlag og den politiske målsætning eller formålet med subsidierne
 b)
 subsidiernes form, såsom tilskud, lån, garanti, tilbagebetalingspligtigt forskud, egenkapitaltilførsel eller skattebegunstigelse
 c)
 datoerne for subsidierne og deres varighed og eventuelle andre hertil knyttede tidsfrister
 d)
 subsidiernes tildelingskriterier
 e)
 det samlede beløb eller det årlige beløb, der er budgetteret for subsidierne, og muligheden for at begrænse subsidierne
 f)
 om muligt, modtageren af subsidierne, og
 g)
 andre oplysninger, herunder statistiske data, der muliggør en vurdering af subsidiernes virkninger for handel eller investeringer.
 3. For at fremme konsultationerne skal den anmodede part skriftligt give relevante oplysninger om de pågældende subsidier senest 90 dage efter datoen for modtagelse af anmodningen i stk. 1.
 4. I det tilfælde, hvor en af de i stk. 2 omhandlede oplysninger ikke leveres af den anmodede part, skal denne part forklare fraværet af sådanne oplysninger i sit skriftlige svar.
 5. Hvis den anmodende part efter konsultation fortsat mener, at subsidierne har eller kan have en væsentlig negativ indvirkning på dens handels- eller investeringsinteresser i henhold til dette kapitel, skal den anmodede part udvise imødekommenhed over for den anmodende parts indvendinger. Enhver løsning skal anses for gennemførlig og acceptabel af den anmodede part.
 ARTIKEL 12.7
 Forbudte subsidier
 Følgende subsidier i en part, der har eller kan have en væsentlig negativ indvirkning på handelen eller investeringerne mellem parterne, er forbudt:
 a)
 juridiske eller andre ordninger, hvorefter staten eller et offentligt organ har ansvaret for at sikre en virksomheds gæld eller passiver uden nogen begrænsning med hensyn til størrelsen og varigheden af en sådan garanti, og
 b)
 subsidier til omstrukturering af en kriseramt eller insolvent virksomhed, uden at den pågældende virksomhed har udarbejdet en troværdig omstruktureringsplan. En sådan omstruktureringsplan skal udarbejdes inden for en rimelig frist efter, at en sådan virksomhed har fået midlertidig likviditetsstøtte (66). Omstruktureringsplanen skal være baseret på realistiske antagelser med henblik på, inden for en rimelig frist, at sikre genoprettelse af den kriseramte eller insolvente virksomheds langsigtede levedygtighed. Virksomheden selv eller dens ejere skal bidrage med betydelige midler eller aktiver til omstruktureringsomkostningerne.
 ARTIKEL 12.8
 Anvendelse af subsidier
 Hver part sikrer, at virksomhederne anvender subsidier udelukkende til det særlige formål, som de blev ydet til.
 ARTIKEL 12.9
 Almindelige undtagelser
 Med henblik på dette kapitel er artikel XX i GATT 1994 og artikel XIV i GATS, med de fornødne ændringer, herved inkorporeret i og gjort til en del af denne aftale.
 ARTIKEL 12.10
 Tvistbilæggelse
 Artikel 12.6, stk. 5, er ikke omfattet af tvistbilæggelse i henhold til kapitel 21.
 KAPITEL 13
 STATSEJEDE VIRKSOMHEDER, VIRKSOMHEDER INDRØMMET SÆRLIGE RETTIGHEDER ELLER PRIVILEGIER OG UDPEGEDE MONOPOLER
 ARTIKEL 13.1
 Definitioner
 Med henblik på dette kapitel forstås ved:
 a)
 »arrangement«: arrangement vedrørende offentligt støttede eksportkreditter, der er udarbejdet inden for rammerne af Organisationen for Økonomisk Samarbejde og Udvikling (i det følgende benævnt »OECD«) eller en senere ordning til afløsning deraf, som enten er udarbejdet inden for


text:
eller uden for OECD's rammer, som er blevet vedtaget af mindst 12 oprindelige WTO-medlemmer, som deltog i arrangementet den 1. januar 1979
 b)
 »kommercielle aktiviteter«: aktiviteter, som en virksomhed udøver med henblik på profit (67), og som fører til produktion af en vare eller levering af en tjenesteydelse, som vil blive solgt til en forbruger på det relevante marked i mængder og til priser, der fastsættes af virksomheden
 c)
 »kommercielle hensyn«: hensyn til pris, kvalitet, rådighed, omsættelighed, transport og andre vilkår og betingelser for køb eller salg eller andre faktorer, som der normalt ville blive taget hensyn til i de kommercielle beslutninger i en privatejet virksomhed, som drives efter markedsøkonomiske principper inden for den relevante erhvervsgren eller industri
 d)
 »udpege et monopol«: at oprette eller tillade et monopol eller at udvide omfanget af et monopol til at omfatte yderligere varer eller tjenesteydelser
 e)
 »udpeget monopol«: en enhed, herunder et konsortium eller et statsligt organ, som på det relevante marked på en parts område er udpeget som den eneste leverandør eller køber af en vare eller tjenesteydelse, men omfatter ikke en enhed, som har fået tildelt en eksklusiv intellektuel ejendomsrettighed alene på grund af en sådan tildeling
 f)
 »virksomhed indrømmet særlige rettigheder eller privilegier«: en offentlig eller privat virksomhed, herunder dens datterselskaber, som en part har indrømmet særlige rettigheder eller privilegier; særlige rettigheder eller privileger indrømmes af en part, når den på anden måde end efter objektive, forholdsmæssige og ikkeforskelsbehandlende kriterier angiver et begrænset antal virksomheder, der skal have tilladelse til at levere varer eller tjenesteydelser, hvilket i væsentlig grad påvirker andre virksomheders mulighed for at levere de samme varer eller tjenesteydelser i det samme geografiske område på i alt væsentligt ensartede betingelser
 g)
 »tjenesteydelse, der leveres under udøvelse af offentlig myndighed«: en tjenesteydelse, der leveres under udøvelse af offentlig myndighed som defineret i GATS og, hvis det er relevant, i bilaget om finansielle tjenester til GATS, og
 h)
 »statsejet virksomhed«: en virksomhed, der udøver kommercielle virksomheder, hvor en part:
 i)
 direkte ejer mere end 50 % af aktiekapitalen
 ii)
 kontrollerer, direkte eller indirekte gennem ejerandele, udøvelsen af mere end 50 % af stemmerettighederne
 iii)
 har beføjelse til at udpege et flertal af medlemmerne i bestyrelsen eller i et tilsvarende ledelsesorgan, eller
 iv)
 har beføjelse til lovligt at styre aktiviteterne i virksomheden eller på anden måde udøver en tilsvarende grad af kontrol i overensstemmelse med dens love og forskrifter.
 ARTIKEL 13.2
 Anvendelsesområde
 1. Dette kapitel finder anvendelse på statsejede virksomheder, virksomheder indrømmet særlige rettigheder eller privilegier og udpegede monopoler, der er involveret i kommercielle aktiviteter. Når de udøver både kommercielle og ikkekommercielle aktiviteter, er kun de kommercielle aktiviteter omfattet af dette kapitel.
 2. Dette kapitel finder anvendelse på statsejede virksomheder, virksomheder indrømmet særlige rettigheder eller privilegier og udpegede monopoler på alle forvaltningsniveauer.
 3. Dette kapitel finder ikke anvendelse på situationer, hvor statsejede virksomheder, virksomheder indrømmet særlige rettigheder eller privilegier eller udpegede monopoler handler som ordregivende enheder, der er omfattet enten i henhold til hver parts bilag til GPA-aftalens tillæg I eller


text:
under bilag 10, del 2, og foretager indkøb til statslige formål og ikke med henblik på kommercielt videresalg eller anvendelse i forbindelse med produktion af en vare eller levering af en tjenesteydelse til kommercielle formål.
 4. Dette kapitel finder ikke anvendelse på tjenesteydelser, der leveres under udøvelse af offentlig myndighed.
 5. Dette kapitel finder ikke anvendelse på en statsejet virksomhed, en virksomhed indrømmet særlige rettigheder eller privilegier eller et udpeget monopol, hvis de årlige indtægter, som stammer fra den pågældende virksomheds eller det pågældende monopols kommercielle aktiviteter, i et af de seneste tre på hinanden følgende regnskabsår har været mindre end 200 mio. SDR.
 6. Artikel 13.5 finder ikke anvendelse på levering af finansielle tjenesteydelser fra en statsejet virksomhed i henhold til et offentligt mandat, hvis denne levering af finansielle tjenesteydelser:
 a)
 støtter eksport eller import, forudsat at disse tjenesteydelser:
 i)
 ikke er beregnet på at erstatte kommerciel finansiering, eller
 ii)
 tilbydes på vilkår, der ikke er gunstigere, end hvad der kunne være opnået for sammenlignelige finansielle tjenesteydelser på det kommercielle marked
 b)
 støtter private investeringer uden for partens område, forudsat at disse tjenesteydelser:
 i)
 ikke er beregnet på at erstatte kommerciel finansiering, eller
 ii)
 tilbydes på vilkår, der ikke er gunstigere, end hvad der kunne være opnået for sammenlignelige finansielle tjenesteydelser på det kommercielle marked, eller
 c)
 gives på vilkår, der er i overensstemmelse med arrangementet, forudsat, at de er omfattet af arrangementet.
 7. Artikel 13.5 finder ikke anvendelse på de sektorer, der er anført i artikel 8.6, stk. 2.
 8. Artikel 13.5 finder ikke anvendelse i det omfang, at en statsejet virksomhed, en virksomhed indrømmet særlige rettigheder eller privilegier eller et udpeget monopol i en part køber og sælger en vare eller en tjenesteydelse i henhold til:
 a)
 en eventuel uforenelig foranstaltning i henhold til artikel 8.12, stk. 1, og artikel 8.18, stk. 1, som parten opretholder, fortsætter, fornyer, ændrer eller modificerer som fastsat i dens liste i bilag I til bilag 8-B, eller
 b)
 en eventuel uforenelig foranstaltning i en part i henhold til artikel 8.12, stk. 2, og artikel 8.18, stk. 2, vedrørende sektorer, delsektorer eller aktiviteter som fastsat i dens liste i bilag II til bilag 8-B.
 ARTIKEL 13.3
 Forhold til WTO-overenskomsten
 Parterne bekræfter deres rettigheder og forpligtelser i henhold til artikel XVII, stk. 1-3, i GATT 1994, forståelsen vedrørende fortolkningen af artikel XVII i den almindelige overenskomst om told og udenrigshandel 1994, såvel som i henhold til artikel VIII, stk. 1, 2 og 5, i GATS.
 ARTIKEL 13.4
 Generelle bestemmelser
 1. Uden at det berører parternes rettigheder og forpligtelser i henhold til dette kapitel, er der intet i dette kapitel, der forhindrer en part i at oprette eller opretholde en statsejet virksomhed, indrømme virksomheder særlige rettigheder eller privilegier eller udpege et monopol.
 2. Ingen af parterne må pålægge eller tilskynde en statsejet virksomhed, en virksomhed indrømmet særlige rettigheder eller privilegier eller et udpeget monopol til at handle på en måde, der er uforenelig med dette kapitel.
 ARTIKEL 13.5
 Ikkeforskelsbehandling og kommercielle hensyn
 1. Hver